**Méltó a megöletett Bárány**

PÜNKÖSD hétfői igehirdetés – 2024.05.20.

Lekció: Jel 5,1-14

**Textus: Jel 5,7-10**

*„És láttam a trónon ülő jobb kezében egy könyvet, belül és kívül teleírva, hét pecséttel lepecsételve; és láttam egy erős angyalt, aki hatalmas hangon hirdette: Ki méltó arra, hogy felnyissa a könyvet, és feltörje pecsétjeit? De sem a mennyben, sem a földön, sem a föld alatt nem tudta senki felnyitni a könyvet, sem beletekinteni abba. És keservesen sírtam, mert senki sem bizonyult méltónak arra, hogy felnyissa a könyvet, és hogy beletekintsen. Ekkor az egyik vén így szólt hozzám: Ne sírj! Íme, győzött az oroszlán Júda törzséből, Dávid utóda, és felnyitja a könyvet és hét pecsétjét. És láttam, hogy a trón, a négy élőlény és a vének között ott áll a Bárány. Olyan volt, mint akit megöltek; hét szarva volt és hét szeme: az Isten hét lelke az, akiket elküldött az egész földre.* ***A Bárány odament, és átvette a könyvet a trónon ülő jobb kezéből; és amikor átvette a könyvet, a négy élőlény és a huszonnégy vén leborult a Bárány előtt – mindegyiknél hárfa volt és aranypohár, tele füstölőszerrel: a szentek imádságai ezek –, és új éneket énekeltek ekképpen: Méltó vagy arra, hogy átvedd a könyvet, és feltörd annak pecsétjeit, mert megölettél, és véreddel vásároltad meg őket Istennek minden törzsből és nyelvből, minden nemzetből és népből; és a mi Istenünk papjaivá és országa népévé tetted őket, és uralkodni fognak a földön.***

*És látomásomban sok angyal hangját hallottam a trón, az élőlények és a vének körül, számuk tízezerszer tízezer és ezerszer ezer volt; és így szóltak hatalmas hangon: Méltó a megöletett Bárány, hogy övé legyen az erő és a gazdagság, a bölcsesség és a hatalom, a tisztesség, a dicsőség és az áldás!*

*És hallottam, hogy minden teremtmény a mennyben és a földön, a föld alatt és a tengerben, és minden, ami ezekben van, ezt mondta: A trónon ülőé és a Bárányé az áldás és a tisztesség, a dicsőség és a hatalom örökkön-örökké!*

*A négy élőlény így szólt: Ámen! És a vének leborultak, és imádták őt.”*

**Bevezetés:**

A tegnapi igehirdetés üzenete arra sarkallt minket, hogy minden dicsőséget, tisztességet és hatalmat Istennek, az Atyának tulajdonítsunk.

Tegyük le életünket teljes egészében trónja elé, és szűnjünk meg a magunk dicsőségét keresni ebben a világban! Talán még emlékszünk az idézett énekre:

*„Méltó vagy rá, hogy érted éljek, és életemmel rólad beszéljek*

*Méltó vagy rá, hogy bízzak benned, mert nem engedsz el*

*Nem engedsz el, soha nem engedsz el”*

A mennyei dicsőítésbe láttunk bele tegnap, amely ma azzal folytatódik, hogy a megöletett Bárányról derül ki, hogy senki nincs Hozzá foghatóan méltó.

A két igehirdetés (két jelent/fejezet) számomra úgy kapcsolódik össze: előbb át kell adnom minden dicsőséget, tisztességet és hatalmat Istennek, az Atyának, hogy aztán felszabadult örömmel áldhassam a megöletett Bárányt.

**1. Méltó a megöletett Bárány!**

Számomra örök tanulság, hogy az Úr Jézus a méltóságát azzal szerezte, hogy a végletekig megalázta magát. Odaadta, feláldozta az életét.

*„Ha valaki énutánam akar jönni, tagadja meg magát, vegye fel a keresztjét, és kövessen engem!” (Mt 16,24)*

Jézust így mutatja be az angyal Jánosnak:

*„Ne sírj! Íme, győzött az oroszlán Júda törzséből…”*

Azután János a megöletett Bárányként ír róla, akin látszik, hogy megölték Őt, de él. Legnagyobb dicsősége, hogy vérén vásárolt meg minket, vérével fizetett értünk, és nemcsak Isten gyermekeivé tett bennünket, hanem papjaivá is, akik Vele együtt örökké uralkodni is fognak az újjáteremtett földön.

Mennyire méltatlanul bántak Jézussal itt, a földön! De mindenki egyszer látni fogja majd, hogy *„a trónon ülőé és a Bárányé az áldás és a tisztesség, a dicsőség és a hatalom örökkön-örökké!”*

De addig is a mennyei világban hatalmas hangon zengik: „*Méltó a megöletett Bárány, hogy övé legyen az erő és a gazdagság, a bölcsesség és a hatalom, a tisztesség, a dicsőség és az áldás!”*

Nem az a kérdés, hogy az Úr Jézus, aki vérével váltott meg téged, méltó-e a te dicséretedre, hanem az a kérdés, hogy azt megkapja-e tőled, vagy sem?

Szabad-e Őt felszabadult örömmel dicsérni? Itt az idő, hogy dicsérd, leborulj Előtte, és áldásoddal szüntelenül magasztald Őt! Dicséretünk és imádságaink, az imádásaink eljutnak Jézushoz.

A négy élőlény és a 24 vén kezében hárfa és aranypohár van, amikor az Úr Jézust áldják. Az aranypoharakban a szentek imádságai vannak. Ha az Urat dicsőíted, az eljut Hozzá, és dicséreteddel hozzájárulsz a mennyei dicsőítéshez. Van egy igehirdetésem a dicsőítésről: „Aki hálával áldozik, az dicsőít engem”.

**Befejezés:**

Isten arra hív, hogy egész életeddel dicsérd Őt: az Atyát, a Teremtőt és a Fiút, a Megváltót. A Szentlélek az, aki ebben segít téged. A megújított fogadalmad szólhat kifejezetten ennek: hálaadással foglak dicsérni (még jobban) Téged, Istenem.

*„Méltó a megöletett Bárány, hogy övé legyen az erő és a gazdagság, a bölcsesség és a hatalom, a tisztesség, a dicsőség és az áldás!”*

Ámen.